Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 298/15)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Vinagre del Condado de Huelva«

EU-nr.: PDO-ES-0724-AM01 — 19.7.2017

BOB (X) BGB ( )

1. Ansøgende sammenslutning og legitim interesse

Navn: Consejo Regulador de las denominaciones de origen »Condado de Huelva«, »Vinagre del Condado de Huelva« y »Vino Naranja del Condado de Huelva« [kontrolorganet for oprindelsesbetegnelserne »Condado de Huelva«, »Vinagre del Condado de Huelva« og »Vino Naranja del Condado de Huelva«].

Adresse: Plaza Ildefonso Pinto, s/n. 21710 Bollullos Par del Condado (Huelva) SPANIEN Tlf. +34 959410322 Fax +34 95941 859 E-mail cr@condadodehuelva.es

Grundlaget for den ansøgende sammenslutnings legitime interesse er, at den er det organ, der har til opgave at forvalte den beskyttede oprindelsesbetegnelse »Vinagre del Condado de Huelva« og var den oprindelige ansøger om registrering af betegnelsen.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet (kontrolorgan og lovgivningsmæssige krav)

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

1. Følgende tekst i varespecifikationens afsnit B.1 »Definition« og enhedsdokumentets punkt 3.2 ændres: i) Oprindelig tekst: »Vinagre del Condado de Huelva« er en vineddike, der fremstilles ved eddikesyregæring af vin attesteret af kontrolorganet for oprindelsesbetegnelsen »Condado de Huelva«. ii) Ny ordlyd: »Vinagre del Condado de Huelva« er en vineddike, der fremstilles ved eddikesyregæring af vin med oprindelsesbetegnelsen »Condado de Huelva«. iii) Begrundelse: Henvisningen til kontrolorganets attestering af vinen er slettet, så overholdelsen af varespecifikationen kan attesteres af ethvert andet organ, som er akkrediteret til denne opgave. Disse ændringer skal også foretages i alle afsnittene i varespecifikationen, som omhandler disse aspekter.

2. Punkt 1 i afsnit B.3 »Vineddikernes egenskaber« og punkt 3.2.1 i enhedsdokumentet er blevet ændret: i) Oprindelig tekst: »1. Værdierne af den analytiske undersøgelse af den beskyttede eddike skal ligge inden for følgende grænser:« ii) Ny ordlyd: »1. Værdierne af den analytiske undersøgelse af den beskyttede lagrede eddike skal ligge inden for følgende grænser:« iii) Begrundelse: I henhold til den nuværende varespecifikation er det vanskeligt at overholde betingelserne for unge vineddiker, da meget få af dem er attesteret, til trods for at disse vineddiker har alle egenskaberne og de typiske træk, som er forbundet med den geografiske oprindelse. De egenskaber, som indgår i den nuværende beskrivelse, var baseret på analyse af lagrede vineddiker, hvilket betyder, at der ikke er nogen garanti for, at ikkelagrede vineddiker vil kunne overholde dem. For ikkelagrede vineddiker er tilknytningen garanteret, da de er fremstillet af samme råvare som de lagrede vineddiker, dvs. vin med oprindelsesbetegnelsen »Condado de Huelva«.

3. Punkt 1, litra e), i varespecifikationens afsnit B.3 og punkt 3.2.1, litra e), i enhedsdokumentet udgår: i) Oprindelig tekst: »e) prolinindhold: mindst 300 mg/l.« ii) Ny ordlyd: »Punkt 1, litra e), i afsnit B.3. udgår.« iii) Begrundelse: Specifikationen af parameteren prolin er slettet. Dette er et indeks til registrering af processer, som er forbudte i forbindelse med fremstilling af vineddike, da tilstedeværelsen og koncentrationen har en direkte tilknytning til råvaren, dvs. vinen. Dette indeks skelner derfor mellem gæringseddike og kunstig eddike fra andre kilder end vin. Specifikationen af tørstof og aske kan have samme funktion, eftersom begge parametre også vedrører renheden af eddikens oprindelse. Det er derfor overflødigt at angive prolinindholdet. Dette argument understøttes af, at den kemiske vurdering af prolinindholdet ikke indgår i OIV's kompendium af analysemetoder for vineddike, og der findes ingen officielle analysemetoder undtagen for tørstof og aske.

4. Punkt 2 i varespecifikationens afsnit B.3 og punkt 3.2.2 i enhedsdokumentet udgår. i) Oprindelig tekst: »2. For de bestanddele, der angives nedenfor, gælder følgende maksimumsværdier: a) kviksølv: 0,05 ppm b) arsen: 0,5 ppm c) bly: 0,5 ppm d) kobber og zink: 10 mg/l e) jern: 10 mg/l f) sulfat: 2 g/l udtrykt som kaliumsulfat g) klorid: 1 g/l udtrykt som natriumklorid.« ii) Ny ordlyd: »Punkt 2 i afsnit B.3 udgår.« iii) Begrundelse: Da oprindelsesbetegnelsen »Vinagre del Condado de Huelva« blev registreret, var retsgrundlaget for eddike i Spanien svarende til de slettede oplysninger fastlagt i kongeligt dekret 2070/1993 af 26. november 1993 om godkendelse af tekniske og sundhedsmæssige regler for produktion og markedsføring af eddike. Eftersom hygiejne- og sundhedskravene i kongeligt dekret 2070/1993 af 26. november 1993 er blevet harmoniseret ved en række tværgående EU-bestemmelser, er artiklerne i denne standard, som henviser til disse krav, reelt blevet ophævet. Producenter af »Vinagre del Condado de Huelva« skal overholde de specifikke krav i varespecifikationen for eddiker og, for så vidt angår hygiejne- og sundhedskrav, som ikke er omfattet af varespecifikationen, i den relevante spanske lovgivning.

5. Punkt 3 i varespecifikationens afsnit B.3 og punkt 3.2.3 i enhedsdokumentet udgår. i) Oprindelig tekst: »3. For farveegenskaberne gælder følgende værdier: a) klarhed (L*): højst 93 % b) farveintensitet udtrykt som kroma (Cab): ikke mindre end 20 enheder.« ii) Ny ordlyd: »Punkt 3 i afsnit B udgår.« iii) Begrundelse: Den kemiske vurdering af farvens intensitet og klarhed er også slettet. Disse specifikationer, som ikke indgår i OIV's kompendium af analysemetoder for vineddike, hvilket betyder, at der ikke findes nogen officielle analysemetoder, anses derfor for overflødige med hensyn til farvens organoleptiske egenskaber.

6. Et nyt punkt 2 er blevet tilføjet til afsnit B.3 i varespecifikationen, og et nyt punkt 3.2.2 er blevet tilføjet til enhedsdokumentet: i) Oprindelig tekst: Der findes ingen oprindelig tekst. ii) Ny ordlyd: »2. Værdierne af den analytiske undersøgelse af den beskyttede ikkelagrede eddike skal ligge inden for følgende grænser: a) samlet syreindhold i eddikesyren: mindst 60 g/l b) opløseligt tørstofindhold: mindst 1,30 g/l og eddikesyreindhold c) acetoinindhold: mindst 35 mg/l.« iii) Begrundelse: Som anført i ændringsforslag 2 i denne ansøgning beskrev varespecifikationen kun lagrede eddiker. Ikkelagrede eddiker skal derfor også beskrives. For ikkelagrede eddiker er tilknytningen garanteret, da de er fremstillet af samme råvare, dvs. vine med oprindelsesbetegnelsen »Condado de Huelva« fremstillet af den lokale druesort Zalema, som kun findes i området for oprindelsesbetegnelsen »Condado de Huelva«. Både det opløselige tørstof og acetoin findes i større mængder end påkrævet i den spanske lovgivning.

7. Definitionen af »Vinagre del Condado de Huelva« i afsnit B.4.1 i varespecifikationen og litra a) i afsnittet »Typer af vineddike« i punkt 3.2 i enhedsdokumentet er blevet ændret: i) Oprindelig tekst: »Vineddike, der fremstilles ved eddikesyregæring af vin attesteret af kontrolorganet for oprindelsesbetegnelsen »Condado de Huelva« med et restalkoholindhold fra vinen på 0,5 %.« ii) Ny ordlyd: »Vineddike, der fremstilles ved eddikesyregæring af vin med oprindelsesbetegnelsen »Condado de Huelva« med et restalkoholindhold fra vinen på højst 1,5 %.« iii) Begrundelse: Henvisningen til »attesteret« i definitionen er slettet i overensstemmelse med ændringsforslag 1. Definitionen svarer til ikkelagret vineddike. I overensstemmelse med ændringsforslag 4 og 6 er kravet om, at restalkoholindholdet ikke må overstige 0,5 %, slettet, og denne parameter er blevet bragt i overensstemmelse med kravet i den spanske lovgivning (1,5 %).

8. Den organoleptiske analyse i afsnit B.4.1 i varespecifikationen og litra a) i afsnittet »Typer af vineddike« i punkt 3.2 i enhedsdokumentet er blevet ændret: Dette svarer til den organoleptiske analyse af ikkelagret vineddike. i) Oprindelig tekst: »Udseende: fra svagt gul til ravfarvet med let farveintensitet, hvilket er kendetegnende for »Vinagre del Condado de Huelva« Smag: blød, vinøs smag med en afbalanceret syrlighed. Lang eftersmag med strejf af æble af sorten Zalema.« ii) Ny ordlyd: »Udseende: fra svagt gul til ravfarvet med let farveintensitet. Smag: blød, vinøs smag med en afbalanceret syrlighed. Lang eftersmag med strejf af stenfrugt.« iii) Begrundelse: Den organoleptiske analyse er blevet ændret for at fastsætte objektive, kvantificerbare og målelige værdier, så de erhvervsdrivende kan garantere den relevante produktkontrol og sikre tredjepartsattestering i forhold til de organer, der har ansvaret for at vurdere overensstemmelsen. Litterære beskrivelser, som ikke kan attesteres, såsom »hvilket er kendetegnende for »Vinagre del Condado de Huelva««, er slettet, og afsnittet er skrevet med udtryk, der anvendes af smagepaneler. I dette tilfælde er »æble« f.eks. erstattet »stenfrugt«.

9. Henvisningen til de tre undertyper af vineddike i afsnit B.4.2 i varespecifikationen og litra b) i afsnittet »Typer af vineddike« i punkt 3.2 i enhedsdokumentet er blevet forenklet: »Vinagre Viejo Condado de Huelva Solera« ændres til »Vinagre Solera«, »Vinagre Viejo Condado de Huelva Reserva« til »Vinagre Reserva« og »Vinagre Viejo Condado de Huelva Añada« til »Vinagre Añada«. Begrundelse: Det anvendte udtryk for lagrede vineddiker er blevet forenklet ved at fjerne henvisningerne til »Viejo Condado de Huelva« for at reducere indholdet på etiketterne. I alle tilfælde vil den obligatoriske henvisning »Vinagre del Condado de Huelva« fremgå af etiketten.

10. De organoleptiske egenskaber for »Vinagre Reserva« i afsnit B.4.2 i varespecifikationen og litra b), nr. 2), i afsnittet »Typer af vineddike« i punkt 3.2 i enhedsdokumentet er blevet forbedret: i) Oprindelig tekst: »Lugt: skarp og intens syrlig duft, noter af lagret Condado de Huelva-vin, strejf af vanilje, tørrede figner og rosiner Smag: tør og meget syrlig.« ii) Ny ordlyd: »Duft: stærk og intens syrlig duft med strejf af tørret frugt. Smag: Syrlig.« iii) Begrundelse: Den organoleptiske analyse er blevet ændret for at fastsætte objektive, kvantificerbare og målelige værdier, så de erhvervsdrivende kan garantere den relevante produktkontrol og sikre tredjepartsattestering i forhold til de organer, der har ansvaret for at vurdere overensstemmelsen. Som ovenfor er litterære beskrivelser, som ikke kan attesteres, såsom »noter af lagret Condado de Huelva-vin« og »som afspejler den silkeagtige fylde« slettet, og afsnittet er skrevet med udtryk, der anvendes af smagepaneler. I dette tilfælde er »tørrede figner og rosiner« erstattet af »strejf af tørret frugt«.

11. De organoleptiske egenskaber for »Vinagre Añada« i afsnit B.4.2 i varespecifikationen og litra b), nr. 3), i afsnittet »Typer af vineddike« i punkt 3.2 i enhedsdokumentet er blevet forbedret: i) Oprindelig tekst: »Udseende: dyb og meget intens mahogni, som afspejler den silkeagtige fylde, meget høj farveintensitet. Lugt: stærk syrlig aroma med noter af hedvin og strejf af egetræ fra lagringen.« ii) Ny ordlyd: »Udseende: dyb og meget intens mahogni. Duft: Stærk syrlig aroma med strejf af egetræ fra lagringen.« iii) Begrundelse: Den organoleptiske analyse er blevet ændret for at fastsætte objektive, kvantificerbare og målelige værdier, så de erhvervsdrivende kan garantere den relevante produktkontrol og sikre tredjepartsattestering i forhold til de organer, der har ansvaret for at vurdere overensstemmelsen. Som ovenfor er litterære beskrivelser, som ikke kan attesteres, såsom »som afspejler den silkeagtige fylde« og »med noter af hedvin« slettet.

5.2. Bevis for oprindelse

12. Afsnit D.3. »Attestering af et parti« i varespecifikationen er ændret på følgende måder, uden at det påvirker enhedsdokumentet: i) Oprindelig tekst: »D.3) Attestering af et parti For at opnå attestering af det færdige produkt skal en registreret producent registrere alle trin, der udføres i produktionsprocessen. Råvaren, vinen, skal attesteres af kontrolorganet for »Condado de Huelva« og registreres i ovennævnte »ind- og udførselsfortegnelse«. Når transformationen fra vin til eddike har fundet sted, skal vineddikens nominelle mængder registreres med den flygtige syre, som genereres, idet disse mængder føjes til vinkælderens eksisterende lagre. Inden vineddiken emballeres eller sælges, skal vinkælderen underrette kontrolorganets tekniske afdeling, som tager prøver til analyser af de parametre, som fremgår af punkt B.3 i denne varespecifikation. Når prøverne er blevet analyseret, vil kontrolorganet, hvor det er hensigtsmæssigt, godkende salget eller emballeringen, overdrage kvalitetsmærker og attestere det parti, som prøverne blev udtaget fra. Når vineddiken er blevet bragt i omsætning, overvåger kontrolorganet udvalgte partier, tager prøver på salgssteder og samler ekstern produktinformation.« ii) Ny ordlyd: »D.3. Attestering For at opnå attestering af det færdige produkt skal en registreret producent registrere alle trin, der udføres i produktionsprocessen. Råvaren, vinen, skal have oprindelsesbetegnelsen »Condado de Huelva« og være registreret i ovennævnte »ind- og udførselsfortegnelse«. Når transformationen fra vin til eddike har fundet sted, skal vineddikens nominelle mængder registreres med den flygtige syre, som genereres, idet disse mængder føjes til vinkælderens eksisterende lagre. Når vineddiken er blevet bragt i omsætning, overvåger kontrolorganet udvalgte partier, tager prøver på salgssteder og samler ekstern produktinformation.« iii) Begrundelse: Attestering af partier er ikke tilladt i henhold til standarden ISO/IEC 17065:2012. Henvisningerne til kontrolorganets attestering og kravene vedrørende kontrolorganets tekniske afdelings prøvetagning og godkendelse til salg eller emballering er slettet. I overensstemmelse med ændringsforslag 1 er henvisningen til kontrolorganets attestering slettet. For så vidt angår prøvetagning, er dette en del af den erhvervsdrivendes selvkontrolsystem ligesom ansvaret for salg eller emballering.

5.3. Produktionsmetode

13. Afsnit E.1. »Vinagre del Condado de Huelva« i varespecifikationen er ændret, uden at dette påvirker enhedsdokumentet: i) Oprindelig tekst: Der findes ingen oprindelig tekst. ii) Ny ordlyd: — Der er tilføjet et nyt afsnit i begyndelsen af afsnittet: »Der findes to metoder til fremstilling af »Vinagre del Condado de Huelva«: den industrielle metode med anvendelse af submersfermentering og den traditionelle metode med anvendelse af overfladefermentering.« iii) Begrundelse: For overskuelighedens skyld er der indført et indledende afsnit for at angive, at der findes to fremstillingsmetoder, nemlig den industrielle og den traditionelle.

14. Den tekst, der henvises til i afsnit E.1, stk. 4. »Vinagre del Condado de Huelva« i varespecifikationen er slettet, uden at dette påvirker enhedsdokumentet: i) Oprindelig tekst: »... det samlede syreindhold i eddikesyren er min. 70 g/l, og restalkoholindholdet må ikke overstige 0,5 %.« ii) Ny ordlyd: Udgår. iii) Begrundelse: I overensstemmelse med ændringsforslag 6 og 7.

15. Den tekst, der henvises til i slutningen af afsnit E.1. »Vinagre del Condado de Huelva« i varespecifikationen er tilføjet, uden at dette påvirker enhedsdokumentet: i) Oprindelig tekst: Der findes ingen oprindelig tekst. ii) Ny ordlyd: Følgende tekst tilføjes: »Den traditionelle metode eller overfladefermentering er kendetegnet ved, at eddikesyrebakterierne kommer i direkte kontakt med luftformig ilt i grænsefladen mellem væske og gas, sådan som det sker med Orleans-metoden, som anvendes i området.« iii) Begrundelse: Varespecifikationen indeholdt en beskrivelse af den industrielle metode, som adskiller sig fra den traditionelle metode, der anvendes i området. Ved en fejl er der ikke medtaget en beskrivelse af sidstnævnte.

16. Afsnit E.2. »Vinagre del Condado de Huelva Viejo« i varespecifikationen og punkt 5.1 i enhedsdokumentet er blevet ændret: i) Oprindelig tekst: »Både »Vinagre Viejo Solera« og »Vinagre Viejo Reserva« lagres efter det traditionelle »criaderas y soleras«-system, som er et dynamisk system, hvor tønder og fade af amerikansk eg anbringes oven på hinanden i en pyramideform. De yngste vineddiker blandes med de ældste, ved at der tappes fra det øverste trin »criadera«, som så tilsættes det nederste trin »solera«, hvorfra den endelige tapning sker. Disse tapninger kaldes »rocíos«. Dermed fyldes tønderne eller fadene kontinuerligt op med en yngre vineddike. Denne metode med tapning og påfyldning kaldes »correr escalas« og giver en vineddike, der består af flere forskellige årgangsvine, hvilket giver et ensartet slutprodukt.« ii) Ny ordlyd: »Både »Vinagre Solera« og »Vinagre Reserva« lagres efter det traditionelle »criaderas y soleras«-system, som er et dynamisk system, hvor tønder og fade af amerikansk eg anbringes oven på hinanden i rækker. De yngste vineddiker blandes med de ældste. Dermed fyldes tønderne eller fadene kontinuerligt op med en yngre vineddike.« iii) Begrundelse: Henvisningerne til rækkernes pyramideform er blevet slettet, og beskrivelsen af modningsprocessen er blevet forenklet med hensyn til »correr escalas«-metoden, hvor der anvendes et bestemt tapningssystem. Dette skyldes, at rækkernes fysiske form ikke er knyttet til kvaliteten af produktet, forudsat at de yngste vineddiker blandes med de ældste. Følgende sætninger udgår også: »Der trænger 25 cm3 ilt gennem træet om året, og træets tykkelse og beskaffenhed er afgørende.« Henvisningen til den ilt, der trænger gennem træet, er slettet, da den er beskrivende og ikke en kvalitetsparameter, som kan attesteres.

5.4. Tilknytning

17. Afsnit G.3. »Menneskelig tilknytning« i varespecifikationen og afsnit 5.1 i enhedsdokumentet er blevet ændret: Alle ændringerne i dette afsnit er ændringer, som allerede er forklaret. De påvirker ikke tilknytningen, da de udelukkende henviser til: — henvisning til den traditionelle fremstillingsmetode i overensstemmelse med ændringsforslag 13 — forenkling af henvisningerne til typer af »Vinagre Condado de Huelva Viejo« i overensstemmelse med ændringsforslag 9 — sletning af henvisningen til ilt, der trænger gennem træ i overensstemmelse med ændringsforslag 16 — præcisering af, at koncentrationen på op til 3 % og indholdet af flygtig syre på 70 g/l svarer til lagrede vineddiker i overensstemmelse med ændringsforslag 2.

5.5. Andet

18. Afsnit H. »Kontrolorgan« i varespecifikationen er ændret på følgende måder, uden at det påvirker enhedsdokumentet: i) Oprindelig tekst: »Kontrollen af, at varespecifikationen overholder kravene, inden produktet markedsføres, udføres i overensstemmelse med Rådets forordning (EF) nr. 510/2006 af 20. marts 2006. Det kompetente kontrolorgan er generaldirektoratet for erhverv og landbrugsfødevarekvalitet i ministeriet for landbrug og fiskeri under regeringen for den selvstyrende region Andalusien — C/ Tabladilla, s/n, 41071 Sevilla. Tlf. +34 955 032 278, Fax +34 955 032 112. E-mail: dgipa.cap@juntadeandalucia.es. Oplysninger om de organer, som skal kontrollere overholdelsen af kravene i varespecifikationen, kan findes på følgende adresse: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/vinagres.html. De specifikke funktioner afhænger af den kontrol, der udføres af overholdelsen af varespecifikationen, inden produktet markedsføres.« ii) Ny ordlyd: »H) Kontrol af overholdelsen af varespecifikationen. Den kompetente myndighed med ansvar for kontrollen er generaldirektoratet for landbrugsfødevarer, innovation og fødevareforsyningskæden i ministeriet for landbrug, husdyr, fiskeri og bæredygtig udvikling under regeringen for den selvstyrende region Andalusien, C/ Tabladilla, s/n, 41071 Sevilla. Tlf. +34 955 032 278, Fax +34 955 032 112. E-mail: dgiica.cagpds@juntadeandalucia.es. Oplysninger om de organer, som skal kontrollere overholdelsen af kravene i varespecifikationen, kan findes på følgende adresse: http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-vinagres.html« iii) Begrundelse: Teksten er blevet tilpasset for at afspejle den gældende EU-ret og navnet på den kompetente myndighed.

19. Afsnit I. »Mærkning« i varespecifikationen og punkt 3.6 i enhedsdokumentet er blevet ændret: i) Oprindelig tekst: »På etiketterne, som godkendes af kontrolorganet, og garantiseglene, som garanterer produktets ægthed, skal der påtrykkes benævnelsen »Vinagre del Condado de Huelva«.« ii) Ny ordlyd: »Etiketterne og garantiseglene for de beskyttede produkter skal kontrolleres og registreres af kontrolorganet. Al emballage, som anvendes til at markedsføre vineddiken, skal påføres, på en måde, så de ikke kan genanvendes, kvalitetsmærker eller nummererede segl udstedt af kontrolorganet eller, hvor det er hensigtsmæssigt, nummererede sekundære etiketter i overensstemmelse med de standarder, som fastsættes af kontrolorganet. Kontrolorganets handlinger med hensyn til brugen af disse etiketter må aldrig forskelsbehandle en erhvervsdrivende, som overholder varespecifikationen.« iii) Begrundelse: Ordlyden i dette afsnit er blevet udvidet og forbedret for at garantere, at kontrolorganet ikke forskelsbehandler en erhvervsdrivende, som overholder varespecifikationen.

20. Afsnit J) »Lovgivningsmæssige krav« i varespecifikationen er slettet, uden at dette påvirker enhedsdokumentet, da det ikke er nødvendigt i henhold til den relevante EU-ret.

ENHEDSDOKUMENT

»Vinagre del Condado de Huelva«

EU-nr.: PDO-ES-0724-AM01 — 19.7.2017

BOB (X) BGB ( )

1. Betegnelse

»Vinagre del Condado de Huelva«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier. m.m.)

3.2. Beskrivelse af produktet med betegnelsen i punkt 1

»Vinagre del Condado de Huelva« er en vineddike, der fremstilles ved eddikesyregæring af vin med oprindelsesbetegnelsen »Condado de Huelva«.

De fysisk-kemiske egenskaber for »Vinagre del Condado de Huelva« defineres som følger:

1. Værdierne af den analytiske undersøgelse af den beskyttede eddike skal ligge inden for følgende grænser: a) samlet syreindhold i eddikesyren: mindst 70 g/l b) opløseligt tørstofindhold: mindst 1,30 g/l og eddikesyreindhold c) askeindhold: 1-7 g/l d) acetoinindhold: mindst 100 mg/l.

2. Værdierne af den analytiske undersøgelse af den beskyttede ikkelagrede eddike skal ligge inden for følgende grænser: a) samlet syreindhold i eddikesyren: mindst 60 g/l b) opløseligt tørstofindhold: mindst 1,30 g/l og eddikesyreindhold c) acetoinindhold: mindst 35 mg/l. De organoleptiske egenskaber for »Vinagre del Condado de Huelva« defineres som følger:

1. »Vinagre Condado de Huelva«

Vineddike, der fremstilles ved eddikesyregæring af vin med oprindelsesbetegnelsen »Condado de Huelva« med et restalkoholindhold fra vinen på højst 1,5 %.

Organoleptisk analyse

Udseende: fra svagt gul til ravfarvet med let farveintensitet.

Duft: syrlig aroma med lette noter af vin

Smag: blød, vinøs smag med en afbalanceret syrlighed. Lang eftersmag med strejf af stenfrugt.

2. »Vinagre Condado de Huelva Viejo«

»Vinagre del Condado de Huelva« lagres på egetræstønder eller -fade, hvor der tilsættes hedvin og likørvin med oprindelsesbetegnelsen »Condado de Huelva«, og restalkoholindholdet overstiger ikke 3 %.

Der findes tre underkategorier, som afhænger af lagringsmetode og -tid.

2.1. Vinagre Solera

Af typen »Vinagre del Condado de Huelva«. Lagret i mindst seks måneder efter det traditionelle dynamiske system.

Organoleptisk analyse

Udseende: ravfarvet med mahognitoner og middel farveintensitet

Duft: syrlig aroma med lette noter af nødder

Smag: vinøs, fyldig og afbalanceret smag.

2.2. Vinagre Reserva

Af typen »Vinagre del Condado de Huelva«. Lagret i mindst to år efter det traditionelle dynamiske system.

Organoleptisk analyse

Udseende: mahognifarvet med ravtoner og meget høj farveintensitet

Duft: stærk og intens syrlig duft med strejf af tørret frugt

Smag: meget syrlig, tør eller sød.

2.3. Vinagre Añada

Af typen »Vinagre del Condado de Huelva«. Lagret på de samme træfade i mindst tre år efter det statiske system.

Organoleptisk analyse

Udseende: dyb og meget intens mahogni

Duft: stærk syrlig aroma med noter af egetræ fra lagringen

Smag: fyldig og syrlig med en afbalanceret smag og lang og kraftig eftersmag. Strejf af nødder og krydderier.

3.3. Foder (kun for animalske produkter) og råvarer (kun for forarbejdede produkter)

Den råvare, som anvendes til fremstilling af eddiken, er hvidvin eller hedvin med oprindelsesbetegnelsen »Condado de Huelva«, hvis produktionsområde falder nøjagtigt sammen med det geografiske område for BOB »Vinagre del Condado de Huelva«. Den anvendte vin stammer således udelukkende fra det afgrænsede geografiske område for eddiken.

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Etiketterne og garantiseglene for de beskyttede produkter skal kontrolleres og registreres af kontrolorganet.

Al emballage, som anvendes til at markedsføre vineddiken, skal påføres, på en måde, så de ikke kan genanvendes, kvalitetsmærker eller nummererede segl udstedt af kontrolorganet eller, hvor det er hensigtsmæssigt, nummererede sekundære etiketter i overensstemmelse med de standarder, som fastsættes af kontrolorganet.

Kontrolorganets handlinger med hensyn til brugen af disse etiketter må aldrig forskelsbehandle en erhvervsdrivende, som overholder varespecifikationen.

4. Præcis afgrænsning af det geografiske område

Følgende kommuner omfattes af den beskyttede oprindelsesbetegnelse »Vinagre del Condado de Huelva«: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor og Villarrasa. Dette område strækker sig over sletterne ved den nedre del af Guadalquivir og grænser op til Doñana-nationalpark.

5. Tilknytning til det geografiske område

5.1. Det geografiske områdes egenart

a) Naturbestemte faktorer

De egenskaber, der kendetegner eddikerne fra Condado de Huelva, skyldes først og fremmest forholdene i det naturområde, hvor de fremstilles og lagres. Beliggenheden tæt på Doñana-nationalparken spiller en særlig stor rolle, da den betragtes som en af »Europas lunger«. Området Condado de Huelva kaldes også Entorno de Doñana (Doñana-området).

Condado de Huelva ligger i lavlandet omkring Guadalquivir i den sydøstlige del af provinsen Huelva og strækker sig fra Sierra de Aracena ud til kysten og grænser op til Doñana-nationalpark.

Produktions- og lagringsområdet er fladt eller en smule bakket med stigninger på højst 17 %, en beliggenhed på mellem 50 og 180 meter fra nord til syd og en ensartet jordbund, som skyldes undergrundens sammensætning.

Condado de Huelvas geografiske placering forklarer det middelhavsagtige klima, og samtidig udsættes området for atlanterhavsklima i kraft af det flade landskab. Det giver et relativt fugtigt klima.

— Den højeste gennemsnitstemperatur ligger ganske stabilt på 22,5 oC.

— Den laveste gennemsnitstemperatur ligger på 9,8-11,9 oC

— Den årlige gennemsnitstemperatur ligger på 15,8-16,9 oC.

— Nedbøren varierer fra 716-810 mm.

— Solen skinner gennemsnitligt mellem 3 000 og 3 100 timer om året.

— Luftfugtigheden varierer fra 60 % til 80 %.

b) Den menneskelige faktor

Der fremstilles to typer vineddike i Condado de Huelva:

Ikkelagret »Vinagre del Condado de Huelva« er den første type, som fremstilles ved eddikesyregæring af hvidvin eller hedvin med oprindelsesbetegnelsen »Condado de Huelva« ved industriel submersfermentering, hvilket kræver, at der er en bakteriekultur til stede i vinen, der danner eddikesyre, og der tilføres konstant små luftbobler.

For at lave denne type vineddike skal gæringen ske ved en temperatur på 28-33 oC, og ventileringen skal både være tilstrækkelig og af god kvalitet.

En anden type, kendt som »Vinagre Condado de Huelva Viejo«, er klassificeret i tre undertyper, afhængigt af typen og længden af lagringen: »Vinagre Solera«, »Vinagre Reserva« og »Vinagre Añada«.

Både »Vinagre Solera« og »Vinagre Reserva« lagres efter det traditionelle »criaderas y soleras«-system, som er et dynamisk system, hvor tønder og fade af amerikansk eg anbringes oven på hinanden i en kaskadeserie. Det betyder, at de yngste vineddiker blandes med de ældste vineddiker. Dermed fyldes tønderne eller fadene kontinuerligt op med en yngre vineddike. På denne måde opnås en vineddike, som består af forskellige årgange af vin og er kendetegnet ved slutproduktets ensartethed. En særegenskab ved vineddike med betegnelsen »Condado de Huelva« er, at hedvin eller likørvin med oprindelsesbetegnelsen »Condado de Huelva« gennem hele lagringsprocessen og frem til tapningen af slutproduktet tilsættes — eller anvendes til at berige — vineddiken, hvilket letter iltningen under lagringen, forbedrer duften ved dannelse af ester og nærer eddikesyrebakterierne i alkoholen fra hedvinene for at forhindre, at den allerede dannede eddikesyre forringes.

»Vinagre Solera« lagrer mindst seks måneder i egetønder eller -fade og »Vinagre Reserva« mindst 24 måneder.

I modsætning til »Vinagre Solera« og »Vinagre Reserva« lagres »Vinagre Añada« i en periode på mindst 36 måneder ved hjælp af den traditionelle, statiske »Añadas«-metode. Ved denne metode lagres vineddiken i tønder eller fade, og der må kun tilsættes hedvin eller likørvin under lagringen. Denne type eddike fremstilles af vin fra en enkelt årgang, da det her ikke er tilladt at blande årgangene, og det gør, at vinen har nogle særegenskaber meget lig den pågældende årgangsvin. Ligesom det er tilfældet med »criaderas y soleras«-systemet, får det endelige produkt nogle helt særlige egenskaber på grund af tilførslen af hedvin og likørvin under lagringen.

Lagrene er udformet med henblik på at opretholde en konstant temperatur på 15-18 °C året rundt, den højest mulige luftfugtighed (60-80 %), en god ventilering, og lagrene har ydermere en hensigtsmæssig placering. Disse forhold er mulige at opnå, fordi der er højt til loftet, vinduerne er korrekt placeret, og der stænkes vand på gulvene ved høje temperaturer, hvilket alt sammen er med til at skabe det mikroklima, der kræves for at sikre optimale forhold til lagring af vineddikerne.

Tønderne og fadene af amerikansk eg, som bruges i Condado de Huelva, spiller en afgørende rolle for vineddikernes kvalitet under lagringen. Eg er porøst og dermed velegnet, fordi vineddiken kommer i kontakt med ilten i luften, hvorved iltningen lettes og lagringen fremmes.

Under lagringen sker der en række ændringer i den kemiske sammensætning, som gør, at den lagrede vineddikes egenskaber forandrer sig. Det drejer sig om følgende forhold:

— fordampning

— direkte udtræk fra træet

— reaktion mellem træets komponenter og vineddiken

— reaktion mellem komponenterne i vineddiken

— kemiske processer som iltning og hydrolyse.

5.2. Produktets egenart

De vineddiker, som er omfattet af oprindelsesbetegnelsen »Vinagre del Condado de Huelva«, opnås ved eddikesyregæring af en vin med oprindelsesbetegnelsen »Condado de Huelva« og kan, afhængigt af, om de er lagrede eller ikke, omfatte »Vinagre del Condado de Huelva« og »Vinagre Viejo del Condado de Huelva«.

a) »Vinagre Condado de Huelva«

Vineddike, der fremstilles ved eddikesyregæring af vin med oprindelsesbetegnelsen »Condado de Huelva« med et restalkoholindhold fra vinen på højst 1,5 %.

Organoleptisk analyse

Udseende: fra svagt gul til ravfarvet med let farveintensitet

Duft: syrlig aroma med lette noter af vin

Smag: blød, vinøs smag med en afbalanceret syrlighed. Lang eftersmag med strejf af stenfrugt.

b) »Vinagre Condado de Huelva Viejo«

»Vinagre del Condado de Huelva« lagres i egetræstønder eller på fade og er enestående i og med, at der under lagringen tilsættes hedvin og likørvin med oprindelsesbetegnelsen »Condado de Huelva«, hvilket giver den nogle særlige egenskaber med en restalkoholprocent på højst 3 %.

Der findes tre underkategorier, som afhænger af lagringsmetode og -tid.

Organoleptisk analyse

1. Vinagre Solera Udseende: ravfarvet med mahognitoner og middel farveintensitet Duft: syrlig aroma med lette noter af nødder Smag: vinøs, fyldig og afbalanceret smag.

2. Vinagre Reserva Udseende: mahognifarvet med ravtoner og meget høj farveintensitet Duft: stærk og intens syrlig duft med strejf af tørret frugt Smag: meget syrlig, tør eller sød.

3. Vinagre Añada Udseende: dyb og meget intens mahogni Duft: stærk syrlig aroma med noter af egetræ fra lagringen Smag: fyldig og syrlig med en afbalanceret smag og lang og kraftig eftersmag. Strejf af nødder og krydderier.

5.3. Årsagssammenhængen mellem det geografiske område og produktets kvalitet eller egenskaber

De særlige kendetegn ved »Vinagre del Condado de Huelva« stammer primært fra råvarerne og vinen med oprindelsesbetegnelsen »Condado de Huelva«, hvis særegenskaber skyldes den lokale sort »Zalema«, som kun findes i det afgrænsede geografiske område, samt fremstillingen og lagringen i Condado de Huelva.

Derudover medfører beliggenheden i det geografiske område, som omfattes af oprindelsesbetegnelsen, at iltningen fremmes som følge af den høje relative luftfugtighed, de milde temperaturer og det forhøjede iltindhold i luften, hvilket igen skyldes, at området ligger tæt på Atlanterhavet og Doñana-nationalparken.

Det flade eller let bakkede landskab fremmer forekomsten af luftstrømme. Lagrenes placering og udformning giver en god ventilering og sikrer dermed, at ilt overføres gennem træet i egetønder og -fadene.

De klimatiske forhold tillader endda, at vineddiken lagres i lukkede gårde på producenternes anlæg.

Parametrenes værdier er afgørende for vineddikernes særegenskaber.

— Indholdet af restalkohol skyldes, at vineddikerne tilsættes hedvin eller likørvin, med oprindelsesbetegnelsen »Condado de Huelva«, og kan udgøre op til 3 % for lagrede vineddiker.

— Som følge af, at det træ, som anvendes til at fremstille tønder og fade, er porøst, går eddike og ilt i kontakt med hinanden, hvilket fremmer eddikesyregæringen og giver den lagrede eddike et minimumsindhold af flygtig syre på 70 g/l.

— Vineddikerne svinder ind under lagringen på grund af fordampning, hvilket til gengæld øger tørstofindholdet, som også yderligere øges, fordi masse trækker ud fra træet, og træet og vineddikens komponenter reagerer med hinanden.

— At stænke vand på gulvene er en metode, der bruges i lagrene, og som gør det muligt at bibeholde den relative luftfugtighed og en stabil temperatur under hele lagringen, hvilket gavner modningen af vineddikerne og mindsker svind forårsaget af fordampning.

— Under lagringen forårsager ethanol og vand hydrolyse, som mindsker ligninindholdet i træet. Hydrolyse er hovedårsagen til, at der afgives stof fra tønderne eller fadene til vineddiken, hvilket påvirker den lagrede eddikes duft og farve.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Varespecifikationen kan ses på webstedet for ministeriet for landbrug, husdyr, fiskeri og bæredygtig udvikling (https://juntadeandalucia.es/organismos/agriculturaganaderiapescaydesarrollosostenible.html) ved at klikke på følgende: »Áreas de actividad«/»Industrias y Cadena Agroalimentaria«/»Calidad y Promoción«/»Denominaciones de calidad«/»Vinagres« eller ved at klikke på følgende link: http://www.juntadeandalucia.es/export/drupaljda/PC_DOP_Vinagre_Condado_modificado.pdf

(1) EUT L 343 af 14.12.2012, s. 1.